Skrif aan die muur vir Air Namibia - Vervoer - Republikein
Monday, October 19th, 10:59:24
Skrif aan die muur vir Air Namibia
Likwidasie-aansoek dien op 26 Oktober
07 October 2020 | Vervoer
'n Brief wat namens die likwidateur van die bankrot Belgiese redery, Challenge Air SA, op 25 Junie aan Air Namibia gestuur is met die dreigement "dok binne 15 dae op, of ons likwideer", het nie die gewenste resultaat gelewer nie.
Trouens, mnr. Anicet Baum, die Belgiese likwidateur, sê in hofstukke Air Namibia het aan sy Namibiese verteenwoordiger, mnr. Wilhelm Shali, gesê sy laste oorskry sy bates en hy kan nie die digby 10 miljoen euro (sowat N$213 miljoen) betaal wat hy Challenge Air SA nog ingevolge 'n bevel deur 'n Duitse hof skuld nie.
Baum het Air Namibia en die minister van staatsondernemings (SOE's), mnr. Leon Jooste, op 1 Oktober in kennis gestel dat hy op 26 Oktober die hoërhof in Windhoek in 'n dringende aansoek gaan vra om dié redery te likwideer.
Air Namibia het mnr. Sisa Namandje, wat vir Baum optree, Maandag in kennis gestel dat hy die aansoek gaan teenstaan.
Die jarelange regstryd tussen Air Namibia en Challenge Air SA spruit uit 'n ooreenkoms wat Air Namibia in Maart 1998 aangegaan het vir die huur en instandhouding van 'n Boeing 767-33 van dié Belgiese maatskappy. Air Namibia het later aangevoer daar is fout met die vliegtuig en het nie die kontrak eerbiedig nie.
Hoewel Challenge Air SA kort daarna gelikwideer is, het die likwidateur Air Namibia in 'n hof in Duitsland vir kontrakbreuk van €25 miljoen (dit is sowat N$533 miljoen teen die huidige wisselkoers) gedagvaar.
Die aansoek het voor 'n Duitse hof gedien aangesien Air Namibia die kaartjieverkope-agentskap Aviareps in Duitsland gebruik vir besprekings op sy Windhoek-Frankfurt-vlugte, en ook 'n bankrekening in Duitsland het.
Baum sê in die hofstukke hy en Air Namibia het op 11 Desember verlede jaar 'n terugbetalingsooreenkoms aangegaan vir die nagenoeg 18,3 miljoen euro (sowat N$390 miljoen teen die huidige wisselkoers) wat die nasionale redery Challenge Air SA in daardie stadium nog geskuld het.
'n Terugbetalingskedule is opgestel ingevolge waarvan die eerste betalings in Desember verlede jaar gemaak moes word, en die laaste van 23 betalings op 17 September 2021.
Baum sê Air Namibia het vyf betalings van sowat 8,5 miljoen euro (sowat N$175,2 miljoen) gemaak en toe ophou betaal. Die laaste betaling is op 14 Apri vanjaar oorbetaal.
Hy sê in die hofstukke buiten dat Air Namibia se tussentydse hoof uitvoerende beampte, mnr. Theo Mberirua en die voorsitter van die direksie, mnr. Escher Luanda, aan Shali gesê dat hulle nie die res van die geld kan betaal nie, trek die regering as aandeelhouer ook skouers op.
Volgens hom het die regering laat blyk hy is self ook nou ten gunste van Air Namibia se likwidasie.
Die minister van finansies, mnr. Ipumbu Shiimi, het in Julie gereageer op 'n berig in 'n weekblad waarvolgens die kabinet glo besluit het om Air Namibia te likwideer, terwyl die direksie en bestuur 'n sakeplan ontwikkel het wat die nasionale redery in 'n kort tyd winsgewend kan maak.
Hy sê daarin dat hy as voorsitter van die kabinetskomitee op tesourie (CCT) "die nasie die versekering gee dat die kabinet nié so 'n besluit geneem het nie". In dieselfde asem voeg hy by nóg die huidige bestuursmodel, nóg die nuwe sakeplan is volhoubaar of bekostigbaar en daarom oorweeg dié komitee tans verskeie herstruktureringsopsies.
Shiimi het daarop gewys Air Namibia se skuld beloop meer as N$5 miljard en om die nuwe sakeplan in werking te stel, sal die regering 'n verdere N$2 miljard moet opdok. Dit is onmoontlik in die lig van die behoeftes vir gesondheid, onderwys, behuising en sanitasie midde die Covid-19-pandemie, het die finansminister gesê.